2003/664/EY: Pysyvien edustajien komitean päätös, tehty 4 päivänä syyskuuta 2003, ad hoc -työryhmän perustamisesta valmistelemaan puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan hallitustenvälisen viraston perustamista (ad hoc -valmistelutyöryhmä)



Virallinen lehti nro L 235 , 23/09/2003 s. 0022 - 0023



Pysyvien edustajien komitean päätös, tehty 4 päivänä syyskuuta 2003, ad hoc -työryhmän perustamisesta valmistelemaan puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan hallitustenvälisen viraston perustamista (ad hoc -valmistelutyöryhmä) (2003/664/EY) PYSYVIEN EDUSTAJIEN KOMITEA, joka ottaa huomioon neuvoston työjärjestyksen 19 artiklan 3 kohdan, sekä katsoo seuraavaa: (1) Thessalonikissa 19 ja 20 päivänä kesäkuuta 2003 kokoontunut Eurooppa-neuvosto pyysi puheenjohtajavaltiota yhdessä korkeana edustajana toimivan pääsihteerin kanssa ryhtymään tarpeellisiin toimiin puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan hallitustenvälisen viraston perustamiseksi Euroopan unioniin ottaen huomioon Eurooppa-valmistelukunnan ja hallitustenvälisen konferenssin työskentelyn. (2) Poliittisten ja turvallisuusasioiden komitea vastaa neuvoston alaisuudessa sotilaallisten voimavarojen kehittämisen poliittisesta johdosta. (3) Puheenjohtajavaltio on laatinut kyseisen toimeksiannon toteuttamista koskevan työsuunnitelman ja aikoo ottaa toiminnassaan täysin huomioon puolustusministereiden edustajien epävirallisen neuvoa-antavan työryhmän työskentelyn. (4) Thessalonikin Eurooppa-neuvoston päätelmissä todetaan, että virasto tulee toimimaan neuvoston alaisuudessa ja että neuvoston asianmukaisten elinten on valmisteltava tarpeelliset toimet viraston perustamiseksi vuonna 2004. (5) Työskentelyssä olisi sovellettava kokonaisvaltaista lähestymistapaa, joka kattaa kaikkien Thessalonikin Eurooppa-neuvoston päätelmissä viraston osalta esitettyjen alojen asiantuntemuksen, minkä vuoksi on tarpeen perustaa ad hoc -työryhmä, ON PÄÄTTÄNYT SEURAAVAA: 1 artikla 1. Perustetaan puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan hallitustenvälisen viraston perustamista valmisteleva ad hoc -työryhmä (jäljempänä ad hoc -valmistelutyöryhmä), jonka tehtävänä on ryhtyä tarpeellisiin toimiin puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan hallitustenvälisen viraston perustamiseksi vuonna 2004. 2. Ad hoc -valmistelutyöryhmä toimii tiiviissä yhteistyössä poliittisten ja turvallisuusasioiden komitean kanssa noudattaen komitealle annettuja tehtäviä huolehtia neuvoston alaisuudessa sotilaallisten voimavarojen kehittämisen poliittisesta johdosta, sekä poliittisten ja turvallisuusasioiden komitean välityksellä Euroopan unionin sotilaskomitean kanssa. 3. Ad hoc -valmistelutyöryhmä raportoi pysyvien edustajien komitealle. 2 artikla 1. Ad hoc -valmistelutyöryhmä muodostuu jäsenvaltioiden kansallisista edustajista. Jäsenvaltioiden on huolehdittava puolustusministeriöidensä tosiasiallisesta osallistumisesta. Komissio osallistuu ad hoc -valmistelutyöryhmän toimintaan. Ad hoc -valmistelutyöryhmä voi kokoontua myös sellaisten kansallisten edustajien tasolla, joilla on asiantuntemusta Thessalonikin Eurooppa-neuvostossa viraston tavoitteiksi määritellyillä aloilla. Viraston tavoitteena on "kehittää puolustusalan voimavaroja kriisinhallinnan alalla, edistää ja kehittää puolustusmateriaalialan yhteistyötä Euroopassa, vahvistaa Euroopan puolustuksen teollista ja teknologista perustaa ja luoda kilpailukykyiset Euroopan puolustusmateriaalimarkkinat sekä edistää, tarvittaessa yhteisön tutkimustoimintaan liittyneenä, tutkimusta, jonka tavoitteena on johtoaseman saavuttaminen tulevien puolustus- ja turvallisuusvoimavarojen edellyttämän strategisen teknologian alalla, mikä puolestaan lujittaa Euroopan teollisuuden valmiuksia tällä alalla". Ad hoc -valmistelutyöryhmä ottaa myös huomioon Eurooppa-valmistelukunnan ja hallitustenvälisen konferenssin työskentelyn. 2. Ad hoc -valmistelutyöryhmää vahvistetaan tarvittaessa Euroopan unionin sotilaskomitean ja Euroopan puolustusmateriaalipolitiikan työryhmän edustajilla, jotka voivat kokoontua viraston tavoitteiden tukemiksi myös kansallisten puolustusmateriaalialan johtajien tai heidän edustajiensa tasolla. 3 artikla Ad hoc -valmistelutyöryhmän toiminta lakkaa sen täytettyä 1 artiklan 1 kohdassa määritellyt tehtävänsä. 4 artikla Tämä päätös tulee voimaan päivänä, jona se tehdään. Se julkaistaan Euroopan unionin virallisessa lehdessä. Tehty Brysselissä 4 päivänä syyskuuta 2003. Pysyvien edustajien komitean puolesta Puheenjohtaja U. Vattani